יוסף בודנהיימר

יוסף בודנהיימר (Bodenheimer; נולד ב-1941) הוא פיזיקאי ישראלי, פרופסור לאלקטרואופטיקה, לשעבר נשיא ורקטור המרכז האקדמי לב.

קורות חייו
בודנהיימר נולד ב-1941 בקיימברידג' שבאנגליה, ועלה לישראל עם משפחתו בגיל שמונה. שירת בצה"ל בחטיבת הנח"ל. בעצתו של פרופ' זאב לב העדיף להישאר בארץ וללמוד פיזיקה באוניברסיטה העברית בירושלים על פני לימודים בארצות הברית, שם קיבל מספר מלגות לימודים. תחת הנחייתו של לב קיבל בודנהיימר תואר דוקטור בשנת 1971. נושא הדוקטורט היה חקירת פרוצן באמצעות פיזור ראמאן.

מפעלו המדעי
עבודת הפוסט-דוקטורט של בודנהיימר עסקה בתחום ספקטרומטריית לייזר בקינגס קולג', אוניברסיטת לונדון.
מחקרו זה הצליח לגלות שני מעברי פאזה חדשים, ופיתח טכניקה ספקטרומטרית חדשה.

במהלך שבתון בשנת 1978–1979 במעבדות המחקר של קודאק, כחוקר-אורח הלא-אמריקאי הראשון, ביצע עבודה חלוצית בתחום הווידאו-דיסק.

עם ייסוד המרכז האקדמי לב (או בשמו דאז - בית הספר הגבוה לטכנולוגיה בירושלים), הצטרף למחלקה לאלקטרואופטיקה, ומונה לראש המחלקה בשנת 1982. בהמשך קיבל תואר פרופסור מן המניין, ובשנת 1989 התמנה לרקטור המוסד. משנת 1993 עד 2009 כיהן כנשיא המרכז, (הכהונה הארוכה ביותר בתולדות המוסד).

פרופ' בודנהיימר פרסם יותר מ-80 מאמרים בספרות המקצועית, והוא מחזיק באחד-עשר פטנטים בתחומי האלקטרו-אופטיקה. הוא שימש כיועץ לחברות היי-טק רבות בארץ ובארצות הברית ומכהן כחבר בוועדות מדעיות ולאומיות שונות.

בשנת 2019 זכה פרופ' בודנהיימר בפרס "יקיר ירושלים" על תרומתו למדע בישראל ועל הכשרתם האקדמית והמקצועית של אוכלוסיות מגוונות ושילובם במעגל התעסוקה בישראל.

פועלו במרכז האקדמי לב
תחת הנהגתו נוסדו קמפוסים ותוכניות נוספות במוסד וביניהם:

 קמפוס טל
 תוכניות לציבור החרדי המאפשרות השתלבותו בכוח העבודה הישראלי
 תוכנית לימודי הנדסה לבני העדה האתיופית.

קישורים חיצוניים
 אתר המרכז האקדמי לב
 

פיזיקאים ישראלים
אלקטרואופטיקה
סגל המרכז האקדמי לב
תורה ומדע
נשיאי מכללות בישראל
ישראלים ילידי אנגליה
עולים לאחר קום המדינה: 1948–1950
יקירי ירושלים
בעלי תואר דוקטור מהאוניברסיטה העברית בירושלים
ישראלים שנולדו ב-1941